Hof bekyk weer PTA-tiener se wrede moordAnika Smit. Argieffoto Die Pretoria-Noord-landdroshof het gelas dat ŉ geregtelike ondersoek gedoen moet word ná die gru-moord op Anika Smit, die 17-jarige skoolmeisie van Pretoria wie se hande afgesny is nadat sy in 2010 verkrag en vermoor is, het Beeld Dinsdag berig. Landdros Pierre Wessels het besluit om ’n formele geregtelike ondersoek in die hof aan te hoor. Wessels sal getuienis aanhoor voordat hy besluit of daar ’n prima facie-saak is om enigiemand vir die moord aanspreeklik te hou. Die staat gaan onder meer haar pa Johan Smit, en haar voormalige kêrel Nico Venter, dagvaar om te getuig. Anika, ŉ graad 11-leerling aan Hoërskool Gerrit Maritz, is in haar slaapkamer in haar pa se huis in Theresapark verkrag, waarna haar keel gesny en haar hande afgesny is. Haar hande is nooit gevind nie. Anika het die dag van haar moord nie skool toe gegaan nie omdat sy glo ŉ oorinfeksie gehad het. Venter is aanvanklik van haar moord aangekla, maar die saak teen hom is later laat vaar omdat hy nie aan die moord verbind kon word nie. Smit het aan Beeld gesê sy dogter se moordondersoek het tot ŉ stilstand gekom nadat kapt. Mike van Aardt verlede jaar aangestel is om die Oscar Pistorius-moordsaak te ondersoek.